CELEX: 32010R1127
Language: el
Date: 2010-12-03
Title: Κανονισμός (ΕΕ) αριθ. 1127/2010 της Επιτροπής, της 3ης Δεκεμβρίου 2010 , για τη θέσπιση μεταβατικής περιόδου για τη διαγραφή της Δημοκρατίας των Μαλδιβών από τον κατάλογο των δικαιούχων της ειδικής ρύθμισης για λιγότερο αναπτυγμένες χώρες, όπως καθορίζεται στον κανονισμό (ΕΚ) αριθ. 732/2008 του Συμβουλίου για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009 έως τις 31 Δεκεμβρίου 2011

4.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 318/15
            
         ΚΑΝΟΝΙΣΜΌΣ (ΕΕ) αριθ. 1127/2010 ΤΗΣ ΕΠΙΤΡΟΠΉΣ
   της 3ης Δεκεμβρίου 2010
   για τη θέσπιση μεταβατικής περιόδου για τη διαγραφή της Δημοκρατίας των Μαλδιβών από τον κατάλογο των δικαιούχων της ειδικής ρύθμισης για λιγότερο αναπτυγμένες χώρες, όπως καθορίζεται στον κανονισμό (ΕΚ) αριθ. 732/2008 του Συμβουλίου για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009 έως τις 31 Δεκεμβρίου 2011
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 732/2008 του Συμβουλίου, της 22ας Ιουλίου 2008, για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009 έως τις 31 Δεκεμβρίου 2011 και την τροποποίηση των κανονισμών (ΕΚ) αριθ. 552/97, (ΕΚ) αριθ. 1933/2006 και των κανονισμών της Επιτροπής (ΕΚ) αριθ. 1100/2006 και (ΕΚ) αριθ. 964/2007 (1), και ιδίως το άρθρο 11 παράγραφος 8,
   Εκτιμώντας τα ακόλουθα:
   
               (1)
            
            
               Η Δημοκρατία των Μαλδιβών (εφεξής καλούμενη «οι Μαλδίβες») είναι δικαιούχος της ειδικής ρύθμισης για λιγότερο αναπτυγμένες χώρες του συστήματος γενικευμένων προτιμήσεων της Ένωσης.
            
         
               (2)
            
            
               Το άρθρο 11 παράγραφος 8 του κανονισμού (ΕΚ) αριθ. 732/2008 προβλέπει τη διαγραφή μιας χώρας από το ειδικό καθεστώς για τις λιγότερο αναπτυγμένες χώρες, όταν η εν λόγω χώρα εξαιρείται, από τα Ηνωμένα Έθνη, από τον κατάλογο των λιγότερων αναπτυγμένων χωρών. Αυτό το άρθρο προβλέπει επίσης την καθιέρωση μιας μεταβατικής περιόδου τουλάχιστον τριών ετών για να αμβλύνει οποιεσδήποτε αρνητικές συνέπειες μπορούν να προκληθούν από την διαγραφή από τις δασμολογικές προτιμήσεις που χορηγούνται στο πλαίσιο της ειδικής ρύθμισης για λιγότερο αναπτυγμένες χώρες.
            
         
               (3)
            
            
               Οι Μαλδίβες εξαιρέθηκαν από τα Ηνωμένα Έθνη από τον κατάλογο των λιγότερων αναπτυγμένων χωρών, με ισχύ από την 1η Ιανουαρίου 2011 (2).
            
         
               (4)
            
            
               Πρέπει, επομένως, να επιτραπεί στις Μαλδίβες να συνεχίσουν να επωφελούνται της ειδικής ρύθμισης για λιγότερο αναπτυγμένες χώρες του συστήματος γενικευμένων προτιμήσεων της Ένωσης, έως τις 31 Δεκεμβρίου 2013.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής γενικευμένων προτιμήσεων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η Δημοκρατία των Μαλδιβών διαγράφεται από τον κατάλογο των δικαιούχων της ειδικής ρύθμισης για λιγότερο αναπτυγμένες χώρες του παραρτήματος Ι του κανονισμού (ΕΚ) αριθ. 732/2008, με ισχύ από την 1η Ιανουαρίου του 2014.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 3 Δεκεμβρίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 211 της 6.8.2008, σ. 1.
   
      (2)  Ψήφισμα A/Res/60/33 της Γενικής Συνέλευσης των Ηνωμένων Εθνών, της 30ής Νοεμβρίου 2005